Artikel opdateret onsdag klokken 18.20 med oplysningerne om, at der ikke ligge en kriminel handling bag fundet af den afdøde kvinde. Nordjyllands Politi rykkede tidligere onsdag massivt ud til Reno-Nord på Troensevej i Aalborg Øst. En kvinde var her fundet afgået ved døden. Politiets iværksatte straks en efterforskning for at klarlægge omstændighederne omkring dødsfaldet og årsagen hertil. Og der er i politiets undersøgelser ikke noget, der på nuværende tidspunkt tyder på, at der er tale om en kriminel handling. De pårørende til den afdøde er blevet underrettet om det tragiske dødsfald. Dét fastslår lederen af efterforskningen, politikommissær Carsten Straszek. - Vi er netop blevet færdige med vores undersøgelser ude på findestedet, og der har blandt andet været kriminalteknikere og retsmedicinere til stede, som har undersøgt lokaliteten grundigt, udtaler Carsten Straszek om politiets efterforskning af sagen: - Og der er ikke noget, som tyder på, at der ligger noget kriminelt bag dette tragiske dødsfald.  Det er politiets konklusion efter en vurdering af sagens samlede efterforskningsskridt. Politiets arbejde på adressen i Aalborg Øst er således tilendebragt, ligesom man også har foretaget undersøgelser på en adresse i Nørresundby. Derfor har borgerne set en del politiet i byen i dag som en direkte følge af efterforskningen. - Vi afventer dog svar fra retsmedicinerne, før den endelige dødsårsag kan fastslås. Men der er som sagt ikke noget, der tyder på en kriminel handling bag kvindens tragiske død, siger Carsten Straszek. De pårørende er blevet underrettet om dødsfaldet, og der er tale om en kvinde i 60'erne med tilknytning til Nordjylland.

Referat:
Politiet har afsluttet efterforskningen men afventer svar fra retsmedicinerne, før den endelige dødsårsag kan fastslås.